Ego Maria, Trecensis comitissa, notum facio præsentibus et futuris, quod quidquid Guido de Arceis, vir nobilis, habebat in territoriis de Longueron et Chamlay, in locis qui dicuntur Closellus-Rogelin, Turriculæ, Sepes de Ladu, Vallis-Guillermi et Bevine, quæ tenebat a me in feodo, cum omni censu et proprietate, in præsentia mea ecclesiæ Sanctæ-Columbæ Senonensis, in posterum contulit et donavit, et laudantibus hæredibus suis pacifice possidendum concessit. Hanc autem donationem ut pie factam approbavi, et quidquid juris habebam in dictis locis, præter justitiam, totum dictæ ecclesiæ in perpetuum quictavi et donavi. Quod ut ratum teneatur sigillo meo confirmavi. Actum Jogniaci, anno Domini et incarnati Verbi Mº Cº XCº Vº. Data per manum Galteri, cancellarii. — Nota Theodorici.